6.3.2023 г.
BG
Официален вестник на Европейския съюз
L 68/5
(7)
Освен това Съединените щати уведомиха Комисията за появата на десет огнища на високопатогенна инфлуенца по птиците при домашни птици в щатите Калифорния (1), Канзас (1), Ню Йорк (1), Мисисипи (2) и Пенсилвания (5) в Съединените щати, потвърдени между 1 февруари 2023 г. и 22 февруари 2023 г. с лабораторен анализ (RT-PCR).
(8)
След появата на тези неотдавнашни огнища на високопатогенна инфлуенца по птиците ветеринарните органи на Канада, Обединеното кралство и Съединените щати създадоха контролни зони от най-малко 10 km около засегнатите стопанства и проведоха политика за унищожаване на птиците с цел контрол на наличието на високопатогенна инфлуенца по птиците и ограничаване на разпространението на тази болест.
(9)
Канада, Обединеното кралство и Съединените щати представиха на Комисията информация във връзка с епизоотичната обстановка на своята територия и с предприетите от тях мерки за предотвратяване на по-нататъшното разпространение на високопатогенната инфлуенца по птиците.
Комисията направи оценка на тази информация.
Въз основа на тази оценка и с цел да се запази здравният статус на животните в Съюза, следва да не бъде вече разрешено въвеждането в Съюза на пратки с домашни птици, зародишни продукти от домашни птици и прясно месо от домашни птици и пернат дивеч от областите, обхванати от ограниченията, наложени от ветеринарните органи на Канада, Обединеното кралство и Съединените щати поради неотдавнашните огнища на високопатогенна инфлуенца по птиците.
(10)
В допълнение, Канада представи актуализирана информация за епизоотичната обстановка на своята територия във връзка с 15 огнища на високопатогенна инфлуенца по птиците в птицевъдни обекти в провинциите Албърта (3), Британска Колумбия (2), Онтарио (4), Квебек (3) и Саскачеуан (3), Канада, потвърдени между 19 септември 2022 г. и 6 декември 2022 г.
(11)
Освен това Обединеното кралство представи актуализирана информация за епизоотичната обстановка на своята територия във връзка с шест огнища на високопатогенна инфлуенца по птиците в птицевъдни обекти в Orkney Islands (2) и East Ayrshire (1) в Шотландия, Обединено кралство, и в графства Cheshire (1) и Yorkshire (2), Англия, Обединено кралство, потвърдени между 28 август 2022 г. и 8 ноември 2022 г.
(12)
Освен това Съединените щати представиха актуализирана информация за епизоотичната обстановка на тяхна територия във връзка с 77 огнища на високопатогенна инфлуенца по птиците в птицевъдни обекти в щатите Арканзас (1), Калифорния (7), Колорадо (1), Айова (2), Минесота (16), Мисисипи (1), Небраска (1), Ню Йорк (1), Северна Дакота (4), Орегон (1), Пенсилвания (3), Южна Дакота (15), Тенеси (1), Юта (16), Вашингтон (3) и Уисконсин (4), Съединени щати, които бяха потвърдени между 29 март 2022 г. и 8 декември 2022 г.
(13)
Канада, Обединеното кралство и Съединените щати също така представиха информация за предприетите мерки за предотвратяване на по-нататъшното разпространение на високопатогенната инфлуенца по птиците.
По-специално, след появата на въпросните огнища на тази болест Канада, Обединеното кралство и Съединените щати проведоха политика за унищожаване на птиците с цел контрол и ограничаване на разпространението на тази болест, а също така изпълниха необходимите мерки за почистване и дезинфекция след прилагането на политиката за унищожаване на птиците в заразените птицевъдни обекти на своите територии.
(14)
Комисията направи оценка на представената от Канада, Обединеното кралство и Съединените щати информация и стигна до заключението, че огнищата на високопатогенна инфлуенца по птиците в птицевъдните обекти са елиминирани и вече няма риск, свързан с въвеждането в Съюза на стоки от домашни птици от зоните в Канада, Обединеното кралство и Съединените щати, от които въвеждането в Съюза на стоки от домашни птици е било преустановено след появата на тези огнища.
(15)
Поради това приложения V и XIV към Регламент за изпълнение (ЕС) 2021/404 следва да бъдат изменени, за да се вземе предвид настоящата епизоотична обстановка по отношение на високопатогенната инфлуенца по птиците в Канада, Обединеното кралство и Съединените щати.
(16)
Предвид настоящата епизоотична обстановка в Канада, Обединеното кралство и Съединените щати по отношение на високопатогенната инфлуенца по птиците и сериозния риск от въвеждането ѝ в Съюза, измененията, които трябва да бъдат направени с настоящия регламент в приложения V и XIV към Регламент за изпълнение (ЕС) 2021/404, следва да породят действие по спешност.